KIRJALLINEN KYSYMYS E-1589/03 esittäjä(t): Jan Dhaene (Verts/ALE)ja Carlos Bautista Ojeda (Verts/ALE) komissiolle. Öljylautat Gibraltarin ja Espanjan välisellä rajalla.



Virallinen lehti nro 011 E , 15/01/2004 s. 0200 - 0201



KIRJALLINEN KYSYMYS E-1589/03 esittäjä(t): Jan Dhaene (Verts/ALE)ja Carlos Bautista Ojeda (Verts/ALE) komissiolle (8. toukokuuta 2003) Aihe: Öljylautat Gibraltarin ja Espanjan välisellä rajalla Kahden espanjalaisen kaupungin, La Linean ja Algecirasin, lehdistö ja kaupunginvaltuusto ovat käsitelleet laajasti öljy- ja hiilivetyjätteiden dumppaamista Gibraltarin aluevesille, koska Espanjan rannikon läheisyydessä havaittiin laajoja öljylauttoja elokuun ja lokakuun 2002 välisenä aikana, ja tämä toistuu todennäköisesti uudelleen. - Onko Espanjan hallitus, aluehallitus tai Gibraltarin hallitus ilmoittanut komissiolle asiasta? Onko komissio tietoinen ongelmasta? - Kun otetaan huomioon Gibraltarin erityisasema EU:ssa, täytyykö sen noudattaa satamien öljyjätteistä annettua EU:n lainsäädäntöä, muun muassa aluksella syntyvän jätteen ja lastijäämien vastaanottolaitteista satamissa 27. marraskuuta 2000 annettua Euroopan parlamentin ja neuvoston direktiiviä 2000/59/EY(1)? - Noudattaako Gibraltar näitä EU:n säännöksiä? - Mitä komissio aikoo tehdä ongelman ratkaisemiseksi? (1) EYVL L 332, 28.12.2000, s. 81. Loyola de Palacion komission puolesta antama vastaus (3. heinäkuuta 2003) Komissio on tietoinen jäsenvaltioiden rannikoilla tapahtuneista öljyvahingoista, joista jotkut koskevat Etelä-Espanjaa. Komissio on toistuvasti vahvistanut pahoittelevansa näitä tapahtumia ja aikovansa omalta osaltaan pyrkiä vaikuttamaan niihin tehokkailla toimilla. Annettuaan 3. joulukuuta 2002(1) asiaa koskevan tiedonannon komissio on tehnyt useita aloitteita meriturvallisuuden ja ympäristönsuojelun parantamiseksi etenkin yhteisön toimielimille esittämissään väliraporteissa(2). Komission ehdottamista toimenpiteistä mainittakoon parlamentin jäsenten tiedoksi ehdotus ympäristönsuojelusta rikosoikeudellisin keinoin(3) sekä ehdotus direktiiviksi alusten aiheuttamasta ympäristön pilaantumisesta ja pilaamisrikoksista määrättävistä seuraamuksista, myös rikosoikeudellisista seuraamuksista(4). Tämä parlamentille ja neuvostolle 5. maaliskuuta 2003 esitetty ehdotus koskee laittomia päästöjä ja suuria öljyvahinkoja ja kattaa koko vastuuketjun. Näin ollen näistä vahingoista vastuussa olevat eivät enää voi väistää velvollisuuksiaan tässä asiassa. Yhteisön oikeuden soveltamista koskevia valvontavaltuuksiaan käyttäessään komissio on kuitenkin aloittanut rikkomismenettelyn niitä kahdeksaa jäsenvaltiota (Yhdistynyt kuningaskunta mukaan luettuna) vastaan, jotka eivät vielä ole saattaneet aluksella syntyvän jätteen ja lastijäämien vastaanottolaitteista satamissa 27. marraskuuta 2000 annettua Euroopan parlamentin ja neuvoston direktiiviä 2000/59/EY osaksi kansallista lainsäädäntöään. Yhdistyneen kuningaskunnan (Gibraltar mukaan luettuna) on luonnollisesti mukauduttava yhteisön lainsäädäntöön ja sovellettava kyseistä tekstiä asianmukaisesti. Yhdistyneen kuningaskunnan viranomaisten antamien tietojen mukaan Yhdistynyt kuningaskunta saattaa direktiivin 2000/59/EY osaksi kansallista lainsäädäntöään vielä kesän 2003 aikana. (1) KOM(2002) 681 lopullinen. (2) Kertomus Eurooppa-neuvostolle Prestigen onnettomuuden seurausten vuoksi toteutettavista toimenpiteistä (KOM(2003) 105 lopullinen) ja Euroopan parlamentin aluepolitiikka-, liikenne- ja matkailuvaliokunnan kuultavaksi 19.3.2003 esitetty säiliöalus Prestigen haaksirikkoa koskevaan kertomukseen liittyvä komission yksiköiden työasiakirja. (3) EYVL C 180 E, 26.6.2001. Ehdotus sellaisena kuin se on muutettuna (EYVL C 20 E, 28.1.2003). (4) KOM(2003) 92 lopullinen.